**„Žijeme len raz"** je prvý sólový singel slovenského rapera Ega. Skladbu zložil a produkoval Robert Burian. Mala premiéru 21. júna 2012 na portáli YouTube. Skladba „Žijeme len raz" sa v relatívne krátkom čase stala hitom v slovenskom i českom éteri, kde sa vo všetkých štyroch kategóriach dostala do prvej desiatky a obhájila absolútne prvenstvo v oboch slovenských kategóriach *SK Top 100* a *SK Top 50 domáce* IFPI, kde si túto pozíciu udržala 13 týždňov po sebe.

Pozadie vzniku singla
---------------------

Singel bol urobený čiastočne na objednávku pre klub Relax a kúpalisko v Trnave. Názov klubu sa objavuje i v texte piesne: „voda, slnko, party, klub relax".

Kompozícia
----------

„Žijeme len raz" je popovo-tanečná skladba v rýchlom tempe 126 úderov za minútu. Zložil ju Robert Burian, ktorý ju rovnako aj produkoval. Skladba je komponovaná v tónine F-dur. Text piesne sa nesie v nádychu leta, Ego v nej menuje činnosti, ktoré neodmysliteľne k letu patria. Jeho pôvodným zámerom bolo koncipovať text tak, aby ľudia zbytočne nesedeli doma, čo je zreteľné hneď na začiatku skladby – „Neseď doma pri kompe, poď s nami von". V refréne spieva „Žijeme len raz, práve tu a práve teraz", čo sa stalo mottom mnohých ľudí.

Videoklip
---------

Videoklip k skladbe „Žijeme len raz" sa odohráva v oblasti Slnečných jazier v Senci. Samotný Ego sa ujal i réžie. Natáčalo sa svojpomocne na GoPro kameru a fotoaparát a natáčanie trvalo jeden deň. Videoklip ku skladbe zaznamenal veľký úspech. Na YouTube bol zverejnený 21. júna 2012. Za 2 týždne dosiahol 3 milióny zhliadnutí. Pre porovnanie, túto hranicu dovtedy nepokorila žiadna skladba od skupiny Kontrafakt. Už za 8 týždňov prekročil hranicu 10 miliónov pozretí. Stal sa tak prvým samostatným slovenským videom, ktorý na YouTube pokoril túto hranicu.  Dlhodobo bol najsledovanejším slovenským videom na tomto portáli. V máji 2019 ho zosadila z prvej priečky detská pieseň „Bum Bác" od FÍHA Tralala. V súčasnosti je s 98 miliónmi zhliadnutí v poradí 6. najsledovanejším slovenským hudobným videom na YouTube.

Rebríček
--------

| Rok | SK Top 100 | SK Top 50 domáce | SK Top 100 Digital | CZ Top 100 | CZ Top 50 domáce | CZ Top 100 Digital |
| --- | --- | --- | --- | --- | --- | --- |
| 2012 | **1** | **1** | 35 | 3 | 2 | 71 |
|

Ocenenia
--------

Videoklip ku skladbe získal v roku 2017 cenu za najlepší česko-slovenský klip pätnásťročia českej hudobnej televízie Óčko. Trojkolovej ankety „Patnástka" sa zúčastnilo viac než 50 000 hudobných fanúšikov i odborná porota. Vyhlásenie ankety sa konalo 30. septembra 2017 počas 15. narodenín TV Óčko na festivale Vodafone YOU FEST. Originálnu cenu vytvoril priamo počas predávania cien umelec Rataj Art takzvaným speed-paintingom.

Obsadenie
---------

* Autori skladby – Robert Burian, Michal Straka
* Producent – Robert Burian
* Nahrávanie – Peter Šíma
* Mix – Marek Šurin
* Sprievodný spev – Alexandra Vičíková, Simon

Referencie
----------

1. 1 2   *PROČ MĚL EGO Z ÚSPĚCHU KLIPU ŽIJEME LEN RAZ DEPRESE? MÁ PÍSNIČKU JEŠTĚ RÁD?* [online]. ocko.tv, [cit. 2024-01-07]. Dostupné online. (po česky)
2. ↑   *Videoklip Žijeme len raz dosiahol na YouTube 3 milióny pozretí* [online]. hudba.zoznam.sk, [cit. 2024-01-07]. Dostupné online.
3. ↑   *Videoklip Žijeme len raz ničí konkurenciu, dosiahol rekord* [online]. sita.sk, [cit. 2024-01-07]. Dostupné online.
4. ↑   *FÍHA tralala je novou kráľovnou slovenského YouTube. Koľko jej zarobilo 70-miliónové video Bum Bác?* [online]. refresher.sk, [cit. 2024-01-02]. Dostupné online.
5. ↑   *Radio - Top 100 SK — Žijeme len raz – Ego feat. Robert Burian* [online]. ČNS IFPI, [cit. 2024-01-07]. Dostupné online. Archivované 2016-10-13 z originálu.
6. ↑   *Radio - Top 50 domáce — Žijeme len raz – Ego feat. Robert Burian* [online]. ČNS IFPI, [cit. 2024-01-07]. Dostupné online. Archivované 2016-10-13 z originálu.
7. ↑   *Singles Digital - Top 100 (SK) — Žijeme len raz – Ego feat. Robert Burian* [online]. ČNS IFPI, [cit. 2024-01-07]. Dostupné online. Archivované 2016-10-13 z originálu.
8. ↑   *Radio - Top 100 CZ — Žijeme len raz – Ego feat. Robert Burian* [online]. ČNS IFPI, [cit. 2024-01-07]. Dostupné online. Archivované 2016-10-13 z originálu.
9. ↑   *Radio - Top 50 CZ - Top 100 — Žijeme len raz – Ego feat. Robert Burian* [online]. ČNS IFPI, [cit. 2024-01-07]. Dostupné online. Archivované 2016-10-13 z originálu.
10. ↑   *Singles Digital - Top 100 (CZ) — Žijeme len raz – Ego feat. Robert Burian* [online]. ČNS IFPI, [cit. 2024-01-07]. Dostupné online. Archivované 2016-10-13 z originálu.
11. ↑   *KLIPEM PATNÁCTILETÍ ZVOLILI DIVÁCI ÓČKA A ČTENÁŘI IDNESU VIDEOKLIP ŽIJEME LEN RAZ OD EGA!* [online]. ocko.tv, [cit. 2024-01-07]. Dostupné online. (po česky)

Externé odkazy
--------------

* EGO ft. Robert Burian – „Žijeme len raz" na YouTube

Pozri aj
--------

* Zoznam najsledovanejších slovenských hudobných videí na YouTube